《冬日田家二首 其二》
明代·赵进美

星尽晓色分，日出飞鸟外。高枝残雪压，寒村散微霭。

田家门始开，篱落闻犬吠。草际风未定，树杪霞犹在。

方见牛羊群，一一远岭背。农夫倚仗立，默念将卒岁。

鸟雀鸣阶前，儿女笑窗内。八口饱新粒，未冬完官税。

皎皎清溪水，飒飒幽林籁。板桥无屐迹，静与草舍对。

时有旧邻家，拂石坐相待。

作者简介：（1619—?）明末清初山东益都人，字嶷叔，一字韫退，号清止。明崇祯十三年进士。清康熙间官至福建按察使。诗清真绝俗。有《清止阁集》。